钦定古今图书集成/明伦汇编/氏族典/第203卷 > 高宾
## 钦定古今图书集成/明伦汇编/氏族典/第203卷 > 高宾

按《周书裴文举传》：“高宾，渤海蓨人也。父季安，抚军将
军、兖州刺史。宾少聪颖，有文武干用。仕东魏，历官至
龙骧将军、谏议大夫、立义都督。同列有忌其能者，谮
之于齐神武。大统六年，乃弃家属，间行归阙。太祖授
安东将军、银青光禄大夫，稍迁通直散骑常侍、抚军
将军、大都督。世宗初，除咸阳郡守。政存简惠，甚得民
和。加使持节、车骑大将军、仪同三司、散骑常侍”，赐姓
独孤氏。武成元年，除御正下大夫，兼小载师。出为益
州总管府长史。保定初，征拜计部中大夫、治中外府
从事中郎，赐爵武阳县伯。宾敏干从政，果敢决断，案
牍虽繁，绰有馀裕。转太府中大夫、齐公宪府长史。天
和二年，除鄀州诸军事、鄀州刺史，进位骠骑大将军、
开府仪同三司，治襄州总管府司录。六年，卒，时年六
十八。开皇中，赠宾礼部尚书、武阳公，谥曰简。